Mynbouprokureur Scholes gaan voort om Mynbouhandves te stuit - Solidariteit WêreldSolidariteit Wêreld
Tuis › Artikels › Mynbouprokureur Scholes gaan voort om Mynbouhandves te stuit
Mynbouprokureur Scholes gaan voort om Mynbouhandves te stuit
Miningmx berig dat die mynbouadvokaat Hulme Scholes met regstappe voortgaan om die jongste weergawes van die Mynbouhandves te laat skrap, en hy verwag dat die saak vroeg in die tweede helfte van hierdie jaar in die hooggeregshof aangehoor sal word.
Dit is ondanks 'n duidelike vordering met die onderhandelinge tussen die Mineraleraad van Suid-Afrika (MCSA), voorheen die Kamer van Mynwese, en die regering oor die jongste weergawes van die Handves. In meer beperkte regsaksie het die Mineraleraad in Maart verlede jaar 'n aansoek ingedien vir die geregtelike hersiening en die opheffing van sekere klousules van die Mynbouhandves van 2018. Scholes wil hê dat die Mynbouhandves van 2018 as geheel geskrap moet word, en hy gaan voort met sy strewe om dit te bereik. Volgens hom was die eerste weergawe van die Mynbouhandves die enigste wat die minister die mag het om te implementeer ingevolge die Wet op die Ontwikkeling van Minerale en Petroleumhulpbronne. Hy het 'n punt wat deur die departement van minerale bronne en energie geopper is dat sy saak van die hand gewys moet word op grond daarvan dat hy nie locus standi het nie, suksesvol te bowe gekom.
Op die vraag waarom hy voortgaan met die saak ondanks 'n klaarblyklike gebrek aan volle steun van die Mineraleraad het Scholes geantwoord dat die Mineraleraad sterk standpunt teen die regering moet inneem in plaas daarvan om voortdurend van standpunt te verander soos hulle tot dusver gedoen het. Die regering wil die mynbedryf dwing om verantwoordelikheid te aanvaar vir die koste van die verskaffing van maatskaplike dienste en infrastruktuur wat die regering self moet lewer.